Direktør i Aalborg Zoo er tilfreds med, at kulturministeren sikrer landets dyreparker med ekstra 48 millioner kroner – men coronakrisen kommer stadig til at koste millioner for Aalborg Zoo.

- Det er superfedt og vigtigt for os. Sådan lyder den umiddelbare reaktion fra direktøren i Aalborg Zoo, Henrik Johansen, i forbindelse med, at kulturminister Joy Mogensen sammen med et flertal af Folketingets partier har besluttet at sikre dyreparker, akvarier og zoologiske haver med ekstra 48 millioner kroner. - Det er godt, at der er blevet set denne vej. For vi er i en utrolig vanskelig situation her under coronakrisen, da vi stadig har driftsomkostninger i forbindelse med alle vores dyr, der skal passes, men vi har bare ingen indtægter, da zoo er lukket ned for gæster, siger Henrik Johansen. Han kalder de 48 millioner kroner, der over en tre måneders periode skal fordeles mellem landets 15 største dyreparker, akvarier og zoologiske haver, for et plaster på såret. For selv om der nu kommer en håndsrækning fra staten, er der stadig mørke skyer i horisonten. - Denne her krise kommer til at koste os millioner, for det beløb, vi kan få fra krisepakken, dækker ikke de manglende indtægter. Så det kommer til at kunne mærkes på vores aktivitetsniveau, ikke bare nu men også fremover, siger Henrik Johansen. Han frygter især, at Aalborg Zoo kommer til at gå glip af den absolutte højsæson, som er sommerferien. - Det er klart, at vi langt hellere vil have gæster i haven end krisehjælp fra staten. Og hvis ikke vi får lov at åbne inden højsæsonen, er det svært at overskue konsekvenserne, siger Henrik Johansen. Skulle det værst tænkelige ske, at det har lange udsigter med at få genåbnet haven, fortæller Henrik Johansen, at det kan komme på tale at forsøge at få afsat nogle af dyrene til andre zoologiske haver, og i yderste konsekvens kan det komme på tale at aflive nogle af dyrene. Håber på åbning 8. maj Direktøren i Aalborg Zoo er dog forsigtig optimist, og han håber, at haven kan være klar til åbning store bededag 8. maj, og hvis ikke det kan lade sig gøre, så i hvert fald 1. juni. - Men jeg kan jo ikke vide det, så det er kun et håb, siger Henrik Johansen. Han er dog optimistisk, når det handler om havens gæster, når vi er kommet på den anden side af coronakrisen, og samfundet åbner igen. - Gæsterne kan være trygge her i forhold til frygt for eventuel smitte, da vi er en udendørsaktivitet med god plads. Jeg tror, at gæsterne vil komme tilbage, når vi er igennem denne krise. Jeg kan godt forudse, at det bliver sværere for de indendørs attraktioner, siger Henrik Johansen.